*Доклад*

 ***Грамматикон хъӕзтытӕ.***

 ***Ахуыргӕнӕг:***

 ***Хӕйманты Ж.А.***

*Ахуыргӕнӕджы размӕ ис ахсджыаг ӕмӕ бӕрнон хӕс: аххуыргӕнинӕгты сӕ мадӕлон ӕвзагыл аив дзурын ӕмӕ сӕ хъуыдытӕ раст фыссын сахуыр кӕнын, ӕвзаджы аивдзинад ӕмӕ цыргъ ныхӕстӕм ргом здахыныл фӕцалх кӕнын. Уырыссаг къордты ахуыргӕнинӕгты та мах хъуамӕ сахуыр кӕнӕм уарзын Ирыстоны, иронау дзурын зонын,цӕмӕй сӕ хъуыдытӕ сӕ бон зӕгъын уа иронау.*

 *Ирон ӕвзаг йӕ формӕмӕ гӕсгӕ у националон ӕмӕ мах, ахуыргӕнджытӕ, уыцы культурӕмӕ хъуамӕ цымыдисдзинад гуырын кӕнӕм.*

 *Мадӕлон ӕвзаг ахуыр кӕнын канд дзурын, кӕсын ӕмӕ фыссын базоныны фӕрӕз нӕу, фӕлӕ стыр ахъаз кӕны уырыссаг ӕвзаг, литерӕтурӕ ӕмӕ культурӕ бӕстон сахуыр кӕнынӕн дӕр.*

 *Стыр советон фыссӕг М.Шолохов зӕгъы: «Адӕмӕн сӕ егъаудӕр хъӕздыгдзинад у се взаг». Цӕмӕй сывӕллӕттӕ уыцы егъау хъӕздыгдзинадӕй бындурон зонындзинӕдтӕ исой,уый тыххӕй ирон ӕвзаг ӕмӕ литерӕтурӕйы ахуыргӕнджыты хъӕуы пайда кӕнын сӕ куысты алыхуызы методикон мадзӕлттӕй ӕмӕ фӕрӕзтӕй.*

 *Арӕхстджын методикон мадзӕлттӕй куы пайда кӕнӕм, уӕд мах скъоладзауты фылдӕр разӕнгард кӕнӕм нӕ ирон ӕвзаг ахуыр кӕнынмӕ, гуырын сӕм кӕнӕм цымыдисдзинад Аланты ӕвзагмӕ.*

 *Мах урокмӕ нӕхи куы фӕцӕттӕ кӕнӕм, уӕд, мӕнмӕ гӕсгӕ, ӕгъӕд нӕу ӕрмӕст ахуыргӕнӕн чиныджы ӕрмӕг, фӕлӕ хъуамӕ пайда кӕнӕм алыхуызон куыстытӕй.*

 *Мах урокты цы грамматикон хъӕзтытӕй фӕпайда кӕнӕм,уыдонӕй иу цалдӕрыл ӕрдзурдзынӕн.*

 *Кӕстӕр кълӕсты ахуырдзаутӕ фыссын ӕмӕ кӕсын хорз нӕма фӕзонынц ӕмӕ уымӕ гӕсгӕ дзургӕ хъӕзтытӕ фӕкӕнынц фылдӕр.*

 *Зӕгъӕм, темӕ «Адӕймаджы буары хӕйттӕ» сывӕллӕттӕ куы сахуыр кӕной, уӕд ахуыргӕнӕг фӕйнӕджы цур лӕугӕйӕ ахуыргӕнинӕгтӕм дзуры, цӕмӕй уыдон радыгай нымайой буары хӕйтты нӕмттӕ ӕмӕ сӕ уый ныв кӕндзӕн фӕйнӕгыл, кӕд ӕмӕ исты дзырд фекрох кӕной, уӕд адӕймаджы ныв ӕнӕ уыцы буары хайӕ баззайдзӕнис.*

 *Ацы хъазты руаджы скъоладзаутӕ тырнынц фылдӕр дзырдтӕ бахъуыды кӕнынмӕ, цӕмӕй иннӕ хатт сӕ адӕймаджы ныв ма баззайа ӕнӕ «хъустӕ» кӕнӕ ӕнӕ «фындз».*

 *Райдиан кълӕсты ма дзургӕ хъӕзтыты хуызмӕ хауы «дзырдтӕй рӕхыс» дӕр. Ахуыргӕнӕг зӕгъы фыццаг дзырд,цы мыр фӕхъуысы дзырды кӕрон уыцы мырыл (дамгъӕйыл) скъоладзау дзуры ӕндӕр дзырд ӕмӕ афтӕ дарддӕр. Цӕвиттон: мад –дон –нас –сасир рон- нана- аг- гӕлӕбу- урс- сырх- хорз- зонд- дада-арс….Сывӕллӕттӕ дзырд куы нӕуал зӕгъой,уӕд «рӕхыс» аскъуыйдзӕн. Ацы хъазты руаджы дӕр скъоладзаутӕ тырнынц фылдӕр дзырдтӕ бахъуыды кӕнынмӕ,цӕмӕй иннӕ хатт сӕ «рӕхыс» тагъд ма скъуыйа.*

 *Ахуыргӕнӕг алы урокыл дӕр цы дзырдтӕ бацамона ахуырдзаутӕн, уыдон гыццыл карточкӕтыл фыссы ӕмӕ сӕ ӕмбырд кӕны дзырдуатон «хызыны».*

 *Алы урочы кӕрон дӕр,рӕстӕг куыд баззайа,уымӕ гӕсгӕ ракӕнын хъӕуы 3-4 ахуырдзауы ӕмӕ дзырдуатон «хызынӕй» исынц дзырдтӕ ӕнӕкӕсгӕйӕ, чи сӕ тагъддӕр базондзӕн? Афтӕмӕй ахуыргӕнӕг рацаугӕ ӕрмӕг дӕр сфӕлхат кӕны.*

 *Астӕуккаг къласты ахуыргӕнинӕгтимӕ дӕр фӕхъазӕм ахам грамматикон хъӕзтытӕй.*

 *Рацӕугӕ уацмыс, кӕнӕ аргъауӕй ахуыргӕнӕг райсы иу дзырд ӕмӕ йӕ фыссы фӕйнӕгыл. Зӕгъӕм «сӕрдасӕн».*

*Сывӕллӕттӕн раттын хъӕуы ахӕм хӕс, цӕмӕй ацы дзырды дамгъӕтӕй спайдагӕнгӕйӕ ныффыссой алыхуызон дзырдтӕ. Кӕмӕн йӕ бон суыдзӕн фылдӕр ӕмӕ растдӕр дзырдтӕ ныффыссын? Цӕвиттон: Сӕр-дӕс-сӕн- рӕс- над- рад –сӕдӕ –сӕрд- нас- дӕр –дасӕн –Дзырд «Рӕстдзинад»-ӕй скӕнӕм дзырдтӕ: раст-сидзӕр- тас- над –низ- тад- сӕт- дард- аст- дӕс- Ир- дӕр… Уырыссаг къорды скъоладзаутимӕ ма аразӕн ис алыхуызон кроссвордтӕ ӕмӕ ребустӕ.Цымыдисдӕр сӕм фӕкӕсынц, зӕгъӕм дзырдтӕй арӕзт «хӕдзар», «дидинӕг», «бандон», «бӕлас», «чиныг»….*